Man doodgeskiet, ma verkrag tydens rooftogArgieffoto Foto: enca.com ŉ Man is doodgeskiet en sy bejaarde ma verkrag tydens ŉ rooftog Maandag in Malvern in Johannesburg. Konst. Thabo Malatji, woordvoerder van die polisie, het gesê die 63-jarige man en sy 85-jarige ma is omstreeks 10:00 deur twee gewapende mans oorval. “Die verdagtes het die vrou se hande en voete met skoenveters vasgebind voordat hulle haar verkrag het,” het hy gesê. Die rowers het die man daarna na die gesin se nabygeleë snoepwinkel gedwing, waar hulle ŉ onbekende bedrag kontant en kruideniersware gesteel het. Voordat hulle gevlug het, het hulle die man in sy kop geskiet. Hy is op die toneel dood. Volgens Malatji is die polisie se ondersoek bemoeilik deur die man se hond wat getrou by sy eienaar se liggaam gewaak het. “Die hond het heeltyd by die man se lyk gesit en wou nie die polisie naby hom toelaat nie. Ons moes die Dierebeskermingsvereniging (DBV) vra om die hond te kom verwyder voordat ons naby die liggaam kon kom,” het hy gesê. Hy het gesê dit is nie duidelik wat die aard van die bejaarde vrou se beserings is nie, maar sy is na ŉ hospitaal geneem om mediese behandeling te ontvang. Die polisie ondersoek ŉ saak van moord, verkragting en huisbraak. Niemand is nog in verband met die voorval in hegtenis geneem nie.